ລັດຖະບານລາວ ກໍາລັງນໍາເອົາລົດໄຟ ຄວາມໄວທໍາມະດາ ມາເພີ້ມເຂົ້າ ໃນລະບົບຂົນສົ່ງລົດໄຟຄວາມໄວສູງ 
ແຕ່ແນວໃດກໍຕາມ ໃນ 3 ເດືອນທໍາອິດ ລະບົບບໍລິການຂາຍແລະຈອງປີ້ລົດໄຟ ແມ່ນບໍ່ຄ່ອຍສະດວກ ແລະກໍມີບາງຄົນສວຍໂອກາດຊື້ປີ້ລົດໄຟໄປກັກຕຸນໄວ້ ເພື່ອຂາຍເອົາກໍາໄລ.
ລັດຖະບານລາວ ກໍາລັງນໍາເອົາລົດໄຟ ຄວາມໄວທໍາມະດາ ມາເພີ້ມເຂົ້າໃນລະບົບຂົນສົ່ງລົດໄຟຄວາມໄວສູງ ເພື່ອຕອບສະໜອງຄວາມຕ້ອງການໃນການໃຊ້ບໍລິການຜູ້ໂດຍສານ ຢູ່ພາຍໃນປະເທດ ທີ່ນັບມື້ນັບສູງຂຶ້ນຕັ້ງແຕ່ຂະບວນລົດໄຟ ຂະບວນທໍາອິດ ໄດ້ເລີ້ມຕົ້ນເປີດບໍລິການຂຶ້ນໃນວັນທີ 4 ທັນວາຜ່ານມາ ໄຊຈະເລີນສຸກ ມີລາຍງານຈາກນັກຂ່າວຂອງພວກເຮົາ ກ່ຽວກັບເລື້ອງນີ້ ມາສະເໜີທ່ານ ໃນອັນດັບຕໍ່ໄປ ນັບຕັ້ງແຕ່ການບໍລິການຂອງລົດໄຟຂະບວນທໍາອິດ ໃນປະຫວັດສາດຂອງລາວ ໄດ້ເລີ້ມຂຶ້ນ ໃນວັນທີ 4 ທັນວາ 2021 ຄວາມຕ້ອງການ ໃນການໃຊ້ບໍລິການດ້ານການຂົນສົ່ງຜູ້ໂດຍສານແລະສິນຄ້າໃນລາວ ກໍເພີ້ມຂຶ້ນຢ່າງວ່ອງໄວ ໂດຍສະເພາະໃນວັນທ້າຍສັບປະດາ ຊຶ່ງເຮັດໃຫ້ລັດຖະບານລາວ ຕ້ອງໄດ້ນໍາເອົາຂະບວນລົດໄຟ ທີ່ມີລະດັບຄວາມໄວທໍາມະດາມາຈາກຈີນ ເພື່ອເພີ້ມເຂົ້າໃນລະບົບຂົນສົ່ງທາງລົດໄຟຂອງລາວ ອີງຕາມເຈົ້າໜ້າທີ່ອາວຸໂສທ່ານນຶ່ງ ໃນບໍລິສັດລົດ ໄຟລາວ-ຈີນ ທີ່ເປີດເຜີຍສູ່ຟັງວ່າ: ລົດໄຟທີ່ວ່ານີ້ແມ່ນມີຄວາມກວ້າງເທົ່າກັນກັບລົດໄຟຄວາມໄວສູງ ມັນຈະຖືກນໍາເອົາມາຮັບໃຊ້ຄົນໂດຍສານ ທີ່ຕ້ອງການເດີນທາງ ຈາກນະຄອນຫລວງວຽງຈັນ ຂຶ້ນໄປພາກເໜືອຂອງປະເທດ ນັບແຕ່ບ່ອນແຫວະ ຢູ່ສະຖານນີລົດໄຟໃນເມືອງວັງວຽງ ແຂວງວຽງຈັນ ຜ່ານແຂວງຫລວງພະບາງ, ອຸດົມໄຊ ຈົນໄປເຖິງ ດ່ານບໍ່ເຕັນ, ແຂວງຫລວງນໍ້າທາ ທີ່ມີຊາຍແດນຕິດກັບແຂວງຢູໜ່ານ ໃນພາກໃຕ້ຂອງຈີນນັ້ນ ສໍາລັບຄ່າໂດຍສານນັ້ນ ແມ່ນຈະເກັບ 30 ເປີເຊັນ ຕໍ່າກວ່າ ຄ່າລົດໄຟຄວາມໄວສູງ ພ້ອມກັນນັ້ນ ສໍາລັບຄວາມໄວ ຂອງຂະບວນລົດໄຟທໍາມະດານີ້ ແມ່ນເທົ່າກັນກັບຄວາມໄວ ຂອງລົດໄຟຂົນສົ່ງສິນຄ້າ ຄື 120 ກິໂລແມັດຕໍ່ຊົ່ວໂມງ ຊຶ່ງຊ້າກວ່າລົດໄຟຄວາມໄວສູງ ທີ່ມີຄວາມໄວກວ່າ 200 ກິໂລແມັດຕໍ່ຊົ່ວໂມງນັ້ນ ແຕ່ແນວໃດກໍຕາມ ມັນກໍຍັງຄົງຕັດເວລາ ໃນການເດີນທາງລົງ ໃຫ້ໜ້ອຍກວ່າການເດີນທາງດ້ວຍລົດຫລາຍ, ອີງຕາມຜູ້ຊົມໃຊ້ການບໍລິການລົດໄຟຄວາມໄວສູງຜູ້ນຶ່ງ ໃນນະຄອນຫລວງວຽງຈັນ ຊຶ່ງຜູ້ກ່ຽວບອກວ່າ: ນັບແຕ່ໄດ້ເປີດບໍລິການ ໃນວັນທີ 4 ທັນວາເປັນຕົ້ນມາ ລົດໄຟຄວາມໄວສູງ ທີ່ແລ່ນຕາມທາງລົດໄຟ ທີ່ຍາວ 414 ກິໂລແມັດ ຜ່ານ 4 ແຂວງ ກວ່າຈະມາຮອດນະຄອນຫລວງວຽງຈັນນັ້ນ ໄດ້ຖືກນໍາໃຊ້ຂົນສົ່ງທັງຄົນໂດຍສານ ແລະສິນຄ້າຢ່າງຫລວງຫລາຍ ອີງຕາມພະນັກງານຂອງບໍລິສັດລົດໄຟ ລາວ-ຈີນທ່ານນຶ່ງ ຊຶ່ງທ່ານເວົ້າວ່າ: ແຕ່ແນວໃດກໍຕາມ ໃນ 3 ເດືອນທໍາອິດ ລະບົບບໍລິການຂາຍແລະຈອງປີ້ລົດໄຟ ແມ່ນບໍ່ຄ່ອຍສະດວກ ແລະກໍມີບາງຄົນສວຍໂອກາດຊື້ປີ້ລົດໄຟໄປກັກຕຸນໄວ້ ເພື່ອຂາຍເອົາກໍາໄລ ຕໍ່ບັນຫານີ້ ທາງບໍລິສັດລົດໄຟ ລາວ-ຈີນ ກໍໄດ້ພະຍາຍາມຫາທາງແກ້ໄຂ ດັ່ງທີ່ພະນັກງານຂັ້ນສູງໃນບໍລິສັດດັ່ງກ່າວໃຫ້ຄໍາເຫັນວ່າ: ທ່ານກ່າວອີກວ່າ ທາງການລາວ ຄາດວ່າ ການຕອບສະໜອງຄວາມຕ້ອງການ ຂອງ ຜູ້ຊົມໃຊ້ລົດໄຟ ຍັງຈະເພີ້ມຂຶ້ນ ແລະທາງບໍລິສັດລົດໄຟລາວ-ຈີນ ທີ່ລັດຖະບານ ມີຮຸ້ນຢູ່ 30 ເປີເຊັນນັ້ນ ກໍຈະພະຍາຍາມເພີ້ມຂະບວນລົດໄຟຂຶ້ນ ໃນອະນາຄົດ ສະຫລຸບແລ້ວ ນັບຕັ້ງແຕ່ມື້ເປີດນໍາໃຊ້ທາງລົດໄຟຄວາມໄວສູງ ທີ່ມີມູນຄ່າການ ກໍ່ສ້າງເກືອບຮອດ 6 ຕື້ໂດລານັ້ນ ກໍຖືວ່າ ມີຄວາມຕ້ອງການໃຊ້ທາງລົດໄຟນີ້ໃນການຂົນສົ່ງຜູ້ໂດຍສານ ແລະຂົນສົ່ງສິນຄ້າ ເປັນຈໍານວນຫລວງຫລາຍຈົນລັດຖະບານລາວ ຕ້ອງໄດ້ນໍາເອົາລົດໄຟທີ່ແລ່ນໃນຄວາມໄວທໍາມະດາເຂົ້າມາຮັບໃຊ້ລູກຄ້າ ຊຶ່ງຈະເລີ້ມຕົ້ນການບໍລິການ ພາຍໃນບໍ່ເທົ່າໃດອາທິດຂ້າງໜ້ານີ້